
Acasă > Actualitate > Casa lui Aron Pumnul in care a locuit Eminescu la Cernăuți stă... 


Casa profesorului Aron Pumnul, în care a locuit poetul Mihai Eminescu pe perioada 
studiilor de la Cernăuţi, are nevoie urgentă de consolidare și reabilitare, a declarat 
pentru AGERPRES, președintele Fundaţiei culturale de binefacere "Casa Limbii 
Române” din Cernăuţi, Ana-Cristina Tărâţeanu-Mihaiesi. 


Potrivit sursei citate, imobilul, care ar fi trebuit să găzduiască Muzeul "Mihai Eminescu”, 
aparține orașului Cernăuţi, însă este dat spre administrare, până în 2024, Fundaţiei "Casa 
Limbii Române”. 


Pe fondul războiului din Ucraina, autorităţile de la Cernăuţi nu au fonduri pentru finanțarea 
proiectului de consolidare a casei lui Aron Pumnul, iar din acest motiv comunitatea 
românească din această regiune consideră oportună și necesară o intervenție a statului 
român. 


"Este o urgență. Casa este din lut și paie și se află în paragină. E critică deja situația. Din 
păcate, posibilitatea prăbușirii pereților acestei case este din ce în ce mai mare de la o zi la 
alta. Pe zi ce trece, situația se agravează tot mai mult. Ploile, zăpada o afectează. Ea nu mai 
este locuită din 2013. Cine știe cât va mai dura până începe să se prăbușească pereţii 
originali, care sunt din lut și paie”, a afirmat Ana-Cristina Tărâțeanu-Mihaiesi, fiica fostului 
academician Vasile Tărâţeanu, care s-a stins din viață pe 8 august 2022 la vârsta de 76 de 
ani. 


Președintele Fundaţiei culturale de binefacere “Casa Limbii Române” consideră că spațiul în 


care au locuit Mihai Eminescu și profesorul său de Limba română, Aron Pumnul, reprezintă 


un simbol al românismului din Ucraina, iar românii de pretutindeni au obligaţia să îl refacă. 


"Nu mai avem timp. Și așa s-a prelungit timpul, cu COVID-ul, și cu războiul. Nu mai avem 
timp. Este obligaţia românilor față de neamul nostru românesc, de spiritualitatea noastră, 
de Mihai Eminescu, de Bucovina. Este obligaţia tuturor românilor, de pretutindeni”, a 
adăugat Ana-Cristina Tărâţeanu-Mihaiesi. 


